শরীফ
শরীফ (আরবি: شريف) একটি আরবি উপাধি যার আক্ষরিক অর্থ "উচ্চ-জাত" বা "মহৎ"। ইসলামের নবী মুহাম্মাদ এর বংশধর হিসেবে নিজেকে দাবি করা ব্যক্তিদেরকে সম্মানসূচকভাবে সম্বোধন করতে এই উপাধি ব্যবহার করা হয়। শরীফ শব্দের প্রয়োগগত অর্থ নির্ভর করে ব্যবহারের প্রেক্ষাপটের ওপর: ব্যাপক অর্থেঃ নবী মুহাম্মাদ এর প্রপিতামহ হাশিম থেকে বংশধর যে কাউকে শরীফ হিসেবে গণ্য করা যায় (বনু হাশিম বা হাশেমী বংশীয়)। এর মধ্যে নবীর চাচা আবু তালিব (তালিবী) এবং আল-আব্বাসের (আব্বাসী) বংশধররাও অন্তর্ভুক্ত। সাধারণ অর্থেঃ আলি, যিনি আবু তালিবের পুত্র এবং নবী মুহাম্মাদ এর চাচাতো ভাই, তার বংশধরদের বিশেষভাবে শরীফ হিসেবে উল্লেখ করা হয়। বিশেষত (কিন্তু সবসময় নয়) নবীর কন্যা ফাতিমা এর সাথে আলির বিবাহসূত্রে যেসব বংশধর এসেছেন তাদেরকেও শরীফ হিসেবে সম্বোধন করা হয় (ফাতেমী বংশ)। এই প্রেক্ষাপটে, এই শব্দটি মূলত নবী মুহাম্মাদ এর সমস্ত বংশধরদের নির্দেশ করে। সংকীর্ণ অর্থেঃ এই অর্থে 'শরীফ' বলতে বিশেষভাবে ফাতিমা ও আলীর জ্যেষ্ঠ পুত্র হাসান এবং তথা নবীর দৌহিত্র হাসানের বংশধরদের বোঝায় (হাসানী বংশ)। এক্ষেত্রে, হাসান এর অনুজ ভাই হুসাইন এর বংশধরদের 'সাইয়্যেদ' উপাধি দিয়ে স্বতন্ত্রভাবে সম্বোধন করা হয় (হুসাইনী বংশ)। শরীফ শব্দের ব্যবহার ইতিহাস ও বিভিন্ন ভৌগোলিক প্রেক্ষাপটে পরিবর্তিত হয়েছে। বর্তমানে নবী মুহাম্মাদ এর কন্যা ফাতিমা এর (হাসানী বা হুসাইনী) বংশধরদের 'সাইয়্যেদ' উপাধি দিয়ে সম্বোধন করা হয়।